**BirdLife Malta f’żewġ konferenzi internazzjonali dwar l-għasafar tal-baħar**

**Riċerka li saret f’Malta tinqasam ma’ esperti**

**minn madwar id-dinja kollha**

Il-ġimgħa li għaddiet, BirdLife Malta attendiet laqgħa li saret f’Pariġi biex ikun żviluppat il-Pjan ta’ Azzjoni għall-Ispeċi tal-Garnija (Species Action Plan for Yelkouan Shearwater) u li fiha pparteċipaw l-aqwa riċerkaturi u esperti dwar l-għasafar minn Spanja, l-Italja, Franza, il-Marokk, it-Turkija, il-Greċja, il-Libja, il-Kroazja, Malta, it-Tuneżija, il-Bulgarija u r-Renju Unit bħala parti mill-proġett LIFE EuroSAP.

Dan il-proġett finanzjat mill-UE, li qed jitmexxa minn BirdLife International, għandu l-mira li jindirizza l-isfidi u t-theddid li jeffettwaw il-konservazzjoni ta’ għasafar ikoniċi għall-Ewropa, bl-istudju qed jiffoka fuq total ta’ 16-il speċi differenti fosthom il-Garnija (Yelkouan Shearwater).

Tul il-laqgħa, l-eks-Project Manager u l-Project Manager attwali tal-proġett LIFE Arċipelagu Garnija ta’ BirdLife Malta Benjamin Metzger u Paulo Lago aġġornaw lill-parteċipanti b’informazzjoni importanti dwar l-istatus tal-popolazzjoni tal-Garnija f’Malta u flimkien ma’ esperti dwar dan l-għasfur tal-baħar ħadmu biex jiġi identifikat x’inhu dak li l-aktar li qed jhedded lil dawn l-għasafar kif ukoll biex jitfasslu numru ta’ azzjonijiet ta’ konservazzjoni li jridu jingħataw prijorità biex dawn l-għasafar tal-baħar jiġu mħarsa. Ħafna mit-theddid li din l-ispeċi qed tiffaċċja huma komuni għal numru ta’ pajjiżi fosthom l-attakki mill-firien, it-tniġġis mid-dawl fuq l-art u l-baħar u t-tfixkil fil-kolonji ta’ dawn l-għasafar.

Qabel il-laqgħa ta’ Pariġi BirdLife Malta ħadet sehem ukoll f’konferenza li saret bejn id-19 u t-23 ta’ Settembru f’Barcelona. Hawnhekk, BirdLife Malta pparteċipat fis-sitt International Albatross and Petrel Conference (IAPC6) fejn qasmet l-informazzjoni miġbura f’Malta permezz tar-riċerka dwar l-għasafar tal-baħar ma’ dawk preżenti. Il-Project Manager tal-proġett ta’ BirdLife Malta LIFE Arċipelagu Garnija Paulo Lago għamel preżentazzjoni dwar ‘*Integrating multiple data sources to identify marine protected areas for shearwaters and storm petrels in Malta*’.

Tul l-istess konferenza r-riċerkatriċi dwar l-għasafar tal-baħar u voluntiera ta’ BirdLife Malta Marie Claire Gatt għamlet preżentazzjoni oħra dwar ‘*GPS tracks reveal movements of Yelkouan Shearwaters Puffinus yelkouan during the pre-laying period’.* F’Barcelona wkoll id-delegazzjoni ta’ BirdLife Malta ħadet sehem fil-laqgħa tal-Marine Task Force flimkien ma’ msieħba oħra ta’ BirdLife. L-iskop ta’ din il-laqgħa kien li jsir aġġornament tal-European BirdLife Marine Strategy sal-2020.

F’kummenti Paulo Lago sostna: “Kien ta’ sodisfazzjon li nattendu l-IAPC6 li kienet esperjenza interessanti li matulha kellna ċ-ċans niltaqgħu mal-aktar riċerkaturi importanti dwar l-għasafar tal-baħar fid-dinja. Minnha ħadna tagħlimiet li nistgħu napplikawhom għall-proġett LIFE Arċipelagu Garnija li għaddejjin bih f’Malta bħalissa. Din il-konferenza f’Barcelona serviet ukoll bħala l-punt tat-tluq biex nibdew kollaborazzjoni ma’ riċerkaturi dwar l-għasafar tal-baħar li nistennew li twassal biex intejbu l-kwalità tar-riċerka tagħna u anke l-eżitu tal-ħidma ta’ konservazzjoni li qed nagħmlu biex inħarsu l-kolonji tal-Garnija f’Malta.”

**TMIEM**

**Għal aktar informazzjoni, ikkuntattja lil:**

Nathaniel Attard

BirdLife Malta Communications Manager

Tel: 2134 7645/6 Ext. 512

Cell: 9947 4705

Email: [nathaniel.attard@birdlifemalta.org](mailto:nathaniel.attard@birdlifemalta.org)

**Ħoloq utli:**

Il-Konferenza IAPC6: <http://www.iapc6.info/>

Il-proġett LIFE EuroSAP ta’ BirdLife International: <http://www.birdlife.org/europe-and-central-asia/project/life-eurosap>

**Ritratti:**

1. Ben Metzger (it-tielet mix-xellug, bilwieqfa) u Paulo Lago (il-ħames mil-lemin, bilwieqfa) waqt il-laqgħa tal-proġett LIFE EuroSAP f’Pariġi (11 ta’ Ottubru 2016)
2. (Mix-xellug għal-lemin) Paulo Lago, Marie Claire Gatt u Ben Metzger waqt is-sitt International Albatross and Petrel Conference (IAPC6) f’Barcelona (19-23 ta’ Settembru 2016)
3. *Group Photo* tal-Marine Task Force